b"\n_START_ARTICLE_\nSherlock Holmes (film, 2009)\n_START_SECTION_\nVsebina\n_START_PARAGRAPH_\nV Londonu leta 1891 Sherlock Holmes (igra ga Robert Downey, Jr.) in dr. John Watson (igra ga Jude Law) pohitita, da bi prepre\xc4\x8dila obredni umor mladega dekleta. To jima tudi uspe, obenem pa razkrinkata \xc4\x8dloveka s kapuco, ki je nameraval dekle ubiti \xe2\x80\x93 lorda Henryja Blackwooda (igra ga Mark Strong), ki je pred tem na podoben na\xc4\x8din ubil \xc5\xa1e pet ljudi. Na prizori\xc5\xa1\xc4\x8de nato prispejo in\xc5\xa1pektor Lestrade (igra ga Eddie Marsan) in Scotland Yard ter Blackwooda aretirajo. Tri mesece kasneje Blackwooda obsodijo na smrt na ve\xc5\xa1alih. Blackwood pred smrtjo izrazi \xc5\xbeeljo, da bi ga v zaporu obiskal Holmes. Holmes ob obisku opazi, da je eta\xc5\xbea, v kateri se Blackwoodova celica nahaja, prazna, ker naj bi imel Blackwood tak stra\xc5\xa1en u\xc4\x8dinek na paznike in sojetnike. Blackwood Holmesa posvari, da bodo umrli \xc5\xa1e trije ljudje in da Holmes tega ne bo mogel prepre\xc4\x8diti. Holmes odide, Blackwooda pa nato obesijo in dr. Watson ga razglasi za mrtvega._NEWLINE_Holmesa nato na njegovem domu (Baker Street 221B) presenetljivo obi\xc5\xa1\xc4\x8de Irene Adler (igra jo Rachel McAdams), poklicna tatica in njegova biv\xc5\xa1a ljubimka. Adlerjeva Holmesa prosi, naj poi\xc5\xa1\xc4\x8de izginulega mo\xc5\xbea po imenu Reordan. Po njenem odhodu ji Holmes diskretno sledi do ko\xc4\x8dije, v kateri se Adlerjeva odpelje stran skupaj s svojim skrivnim delodajalcem. Skrivni mo\xc5\xbe razkrije, da je Reordan klju\xc4\x8d v Blackwoodovih na\xc4\x8drtih._NEWLINE_Tri dni pozneje na pokopali\xc5\xa1\xc4\x8du odkrijejo Blackwoodovo krsto, ki je uni\xc4\x8dena od znotraj. V krsti mrtvega najdejo prav Reordana. Oskrbnik pokopali\xc5\xa1\xc4\x8da Holmesu, Watsonu in zbranim policistom zaupa, da je videl Blackwooda, kako se je sprehodil iz krste. Po seriji dokazov, ki jih odkrijeta na truplu, Holmes in Watson obi\xc5\xa1\xc4\x8deta in razi\xc5\xa1\xc4\x8deta Reordanov dom. Tam najdeta posebno sobo, laboratorij, v katerem je Reordan me\xc5\xa1al znanost in magijo._NEWLINE_Kasneje Holmesa odpeljejo v tempelj Reda \xc5\xa1tirih, sredi\xc5\xa1\xc4\x8de skrivne okultne zdru\xc5\xbebe. Vodje Templja, sir Thomas (James Fox) in lord Coward (Hans Matheson) Holmesa prosijo, da ustavi Blackwooda, biv\xc5\xa1ega \xc4\x8dlana reda. Sir Thomas in starej\xc5\xa1i \xc4\x8dlan reda kasneje umreta zaradi Blackwoodovih navidez magi\xc4\x8dnih mo\xc4\x8di, s \xc4\x8dimer se Blackwood utrdi na mestu vodje reda. Na zborovanju tudi izrazi svoj namen \xe2\x80\x93 prevzeti oblast v Zdru\xc5\xbeenem kraljestvu in ponovno zavzeti ZDA, ki jih je oslabila dr\xc5\xbeavljanska vojna. Lord Coward, ki je bil ves \xc4\x8das Blackwoodov zaveznik, izda sodni nalog za Holmesovo aretacijo._NEWLINE_Ko Holmes izve, da ga oblasti i\xc5\xa1\xc4\x8dejo, se skrije in preu\xc4\x8di Blackwoodove rituale. Na zemljevidu ugotovi, da so prizori\xc5\xa1\xc4\x8da njegovih obredov v obliki kri\xc5\xbea, s \xc4\x8dimer sklepa, da je njegova naslednja tar\xc4\x8da Britanski parlament. Holmes v parlamentu obi\xc5\xa1\xc4\x8de Cowarda in ga prelisi\xc4\x8di, da mu ta pove, da je Blackwoodov na\xc4\x8drt pobiti \xc4\x8dlane parlamenta, pre\xc5\xbeiveli pa bi le tisti poslanci, ki so pred tem popili skrivnostni zvarek na zborovanju Reda \xc5\xa1tirih, torej samo \xc4\x8dlani reda. Holmes se nato ponovno pridru\xc5\xbei Adlerjevi in Watsonu in skupaj se prikradejo v kanalizacijo pod parlamentom, kjer odkrijejo napravo, osnovano na Reordanovih eksperimentih. Naprava je skonstruirana tako, da v sobane parlamenta izpusti derivat cianida. Po obra\xc4\x8dunu z Blackwoodovimi mo\xc5\xbemi, s katerimi sta se Holmes in Watson sre\xc4\x8dala \xc5\xbee na Reordanovem domu, z naprave odstranijo posodi s cianidom. Adlerjeva pograbi posodi in ste\xc4\x8de stran, Holmes jo zasleduje. Blackwood in Coward, ki sta medtem v parlamentu \xc5\xbee napravila paniko, spoznata, da je njun na\xc4\x8drt propadel. Cowarda primejo, medtem ko se Blackwood izmuzne in odide po posodi._NEWLINE_Holmes se na vrhu nedokon\xc4\x8danega Tower Bridga soo\xc4\x8di z Adlerjevo, a ju prekine prihod Blackwooda. Holmes ga ukani, tako da se Blackwood ujame v kopico vrvi in verig. Holmes Blackwoodu razkrije, kako nobena od njegovih \xc4\x8darovnij ni bila zares \xc4\x8darovnija. Eden od stebrov se nato zru\xc5\xa1i, zaradi \xc4\x8desar Blackwood pade in se do smrti obesi v verige nad reko Temzo._NEWLINE_Adlerjeva Holmesu v zaklju\xc4\x8dku filma izda, da je njen delodajalec profesor Moriarty. Holmesa tudi posvari, da je Moriarty enako inteligenten kot on, le bolj zvija\xc4\x8den. Kasneje policija sporo\xc4\x8di Holmesu, da so ob Blackwoodovi napravi na\xc5\xa1li mrtvega policista in da je bistvena sestavina naprave izginila. Holmes odtod sklepa, da je Moriarty obra\xc4\x8dun Holmesa, Adlerjeve in Blackwooda izkoristil za diverzijo, da je lahko vzel del naprave. To Holmesa spodbudi, da sprejme nov primer.\n_START_SECTION_\nRazvoj\n_START_PARAGRAPH_\nProducent Lionel Wigram je izjavil, da je o novem na\xc4\x8dinu prikaza Sherlocka Holmesa razmi\xc5\xa1ljal \xc5\xbee okrog deset let.\xc2\xa0\xc2\xbb[Ko sem bral zgode,] ... sem ugotovil, da so podobe, ki se mi prikazujejo v glavi, druga\xc4\x8dne od podob, ki sem jih doslej videval v filmskih in televizijskih upodobitvah Holmesa.\xc2\xab\xc2\xa0Wigram si je zamislil \xc2\xbbdosti bolj modernega, bolj boemskega Holmesa, ki se obla\xc4\x8di bolj kot kak umetnik ali pesnik,\xc2\xab\xc2\xa0kot je bil Henri de Toulouse-Lautrec. Potem ko je leta 2006 pustil slu\xc5\xbebo funkcionarja pri Warner Bros, je Wigram iskal na\xc4\x8din, kako zgodbo prikazati tako, da bi bila v\xc5\xa1e\xc4\x8dna ve\xc4\x8djim mno\xc5\xbeicam in bi vsebovala razli\xc4\x8dne elemente iz ve\xc4\x8d Holmesovih zgodb. Lik Lorda Blackwooda se je razvil iz viktorijanskega zanimanja za spiritualizem in za kasnej\xc5\xa1i vpliv Aleisterja Crowleyja. Producent je za\xc4\x8dutil, da je bil celo \xc2\xbbskoraj premeten\xc2\xab, ko je zani\xc4\x8deval Holmesa, ki ima skoraj nadnaravno sposobnost re\xc5\xa1evanja zlo\xc4\x8dinov in se ironi\xc4\x8dno zoperstavi navidez nadnaravnemu negativcu. Wigram je napisal, John Watkiss pa narisal strip, dolg 25 strani, ki je slu\xc5\xbeil kot nekak\xc5\xa1na pomo\xc4\x8d za vse ustvarjalce. Na prisotnost profesorja Moriartyja so ustvarjalci namignili s scenarijem, da bi si ustvarili manevrski prostor za nadaljevanje._NEWLINE_Marca 2007 se je dru\xc5\xbeba Warner Bros. odlo\xc4\x8dila ustvariti film, predvsem zaradi konceptnih vzporednic s komercialno uspe\xc5\xa1nim filmom Batman Begins. Pravni zastopniki Arthurja Conana Doyla so se tudi vpletli v re\xc5\xa1evanje pravnih ovir, \xc4\x8deprav so zgodbe v ZDA v javni lasti. Za re\xc5\xbeiserja so izbrali Neila Marshalla, a ga je nato junija 2008 zamenjal Guy Ritchie. Ko je kot otrok \xc5\xbeivel v internatu, je Ritchie z ostalimi so\xc5\xa1olci v spalnici  po zvo\xc4\x8dnikih pogosto poslu\xc5\xa1al zgodbe o Holmesu. \xc2\xbbS Holmesom sem hodil spat, ko sem imel sedem let,\xc2\xab\xc2\xa0je dejal. To je tudi eden od razlogov, zakaj se njegova podoba Holmesa razlikuje od ostalih filmov. Svoj film je namre\xc4\x8d \xc5\xbeelel napraviti za bolj \xc2\xbbpristnega\xc2\xab\xc2\xa0Doylovi literarni predlogi. Ritchie je pojasnil: \xc2\xbbV zgodbah je kar precej intenzivnih akcijskih prizorov in ponekod se to ni odra\xc5\xbealo v filmih.\xc2\xab Holmesova \xc2\xbbbriljantnost bo prodrla v akcijske prizore in film bo pokazal, da je bil njegov um tako urok, kot blagoslov.\xc2\xab Ritchie je \xc5\xbeelel ustvariti \xc2\xbbzelo sodoben film v smislu zvoka in slike,\xc2\xab\xc2\xa0ker je minilo \xc5\xbee \xc2\xbbrelativno dolgo \xc4\x8dasa, odkar je nastala filmska priredba, ki bi jo ljudje sprejeli.\xc2\xab\n_START_SECTION_\nKriti\xc4\x8den sprejem\n_START_PARAGRAPH_\nFilm je premiero do\xc5\xbeivel 14. decembra 2009 v Londonu. Zatem so 25. decembra 2009 film premierno predvajali \xc5\xa1e v drugih delih sveta (26. decembra v Zdru\xc5\xbeenem kraljestvu in na Irskem). Datum izida so na december sicer premaknili s predhodnega novemberskega datuma. 10. decembra 2009 so v propagandne namene na izbranih lokacijah v Belgiji organizirali dobrodelne predpremiere._NEWLINE_Film je v prvem vikendu dosegel 62,4 milijona dolarjev, s \xc4\x8dimer se je uvrstil na 2. mesto ameri\xc5\xa1ke lestvice, za Avatarjem, ki je prinesel 75,6 milijona dolarjev. Film je zabele\xc5\xbeil tudi visok povpre\xc4\x8dni izkupi\xc4\x8dek po kinu, saj je 3.626 kinodvoran v povpre\xc4\x8dju prineslo 18.031 dolarjev. Enodnevne prodaje doma\xc4\x8dih izdaj filma so podrle vse rekorde. Do 25. decembra 2009 je Sherlock Holmes po celem svetu prinesel 65.380.000 dolarjev, kar je doslej finan\xc4\x8dno najuspe\xc5\xa1nej\xc5\xa1i film Guya Ritchieja in osmi najdonosnej\xc5\xa1i film leta 2009.\n_START_SECTION_\nNadaljevanje\n_START_PARAGRAPH_\nPo dokon\xc4\x8danju filma se je Guy Ritchie s produkcijsko ekipo posvetoval glede nadaljevanja filma. Robert Downey, Jr., Jude Law in ostali \xc4\x8dlani igralske zasedbe so tudi podpisali pogodbo za primer nadaljevanja filma. Ritchie je zgodbo \xc5\xbee za\xc4\x8del pisati in predprodukcija naj bi se po vseh na\xc4\x8drtih za\xc4\x8dela 21. marca 2010.\n_START_SECTION_\nDoma\xc4\x8de video izdaje\n_START_PARAGRAPH_\nV ZDA je Sherlock Holmes v DVD in Blu-ray izvedbi iz\xc5\xa1el 30. marca 2010.\n_START_SECTION_\nAluzije na ostala dela\n_START_PARAGRAPH_\n\xc4\x8ceprav si je film vzel precej svobo\xc5\xa1\xc4\x8din v primerjavi z izvornimi Holmesovimi zgodbami, vseeno vsebuje \xc5\xa1tevilne reference in aluzije na zgodnej\xc5\xa1a dela. V filmu najdemo \xc5\xa1tevilne citate iz romanov in zgodb Conana Doyla, npr. \xc2\xbbIgra se je za\xc4\x8dela\xc2\xab\xc2\xa0(zgodba The Abbey Grange, kot tudi originalni vir citata, Shakespearjeva igra Henrik V.), \xc2\xbbKer sem ravno to iskal\xc2\xab\xc2\xa0(zgodba Srebrni blisk), \xc2\xbbVelik talent za ti\xc5\xa1ino ima\xc5\xa1, Watson. To te dela neprecenljivega tovari\xc5\xa1a\xc2\xab\xc2\xa0(zgodba The Man With the Twisted Lip), \xc2\xbbZlo\xc4\x8din je pogost, logika redka\xc2\xab\xc2\xa0(zgodba The Copper Beeches), \xc2\xbbMoj um se upira stagnaciji. Daj mi problemov. Daj mi dela\xc2\xab\xc2\xa0(roman Znamenje \xc5\xa1tirih), \xc2\xbbZa moje pojme gre za ogromno razliko, \xc4\x8de imam s sabo nekoga, na katerega se lahko docela zanesem\xc2\xab\xc2\xa0(zgodba Skrivnost doline Boscombe) in \xc2\xbbPodatki, podatki, podatki \xe2\x80\x93 ne morem ustvarjati opek brez gline\xc2\xab\xc2\xa0(zgodba The Copper Beeches)._NEWLINE_Prizor, v katerem Holmes in Watson izpeljeta vrsto ugotovitev na podlagi mrtve\xc4\x8deve zapestne ure, je na las podoben prizoru iz Znamenja \xc5\xa1tirih. Tam Holmes na podlagi skoraj identi\xc4\x8dnih indicev (praske okoli urine \xc4\x8dasovnice in odtisi zastavljalca znotraj krste) pride do podatkov, ki zadevajo Watsonovega pokojnega brata (in njegovo zapestno uro). Holmes v zgodbi Ple\xc5\xa1o\xc4\x8di mo\xc5\xbeici zaklene Watsonovo \xc4\x8dekovno knji\xc5\xbeico v svojo pisalno mizo, kar je komentator William S. Baring-Gould ozna\xc4\x8dil za avtorjev namig, da je imel Watson te\xc5\xbeave s kockanjem. To interpretacijo so podprli tudi v filmu._NEWLINE_Od ostalih referenc na zgodnej\xc5\xa1e zgodbe je Holmes ohranil portret Irene Adler, ki Holmesa najame za njegove usluge (kot v zgodbi A Scandal in Bohemia). Predmet z dizajnom \xc2\xbbV.R.\xc2\xab, ki visi na steni in Holmes vanj strelja, je omenjen \xc5\xbee v zgodbi Obred dru\xc5\xbeine Musgrave. V zgodbi Watson omenja, da je Holmes pi\xc5\xa1tolo uporabil za okrasitev zidu \xc2\xbbs patriotskim V.R. [pomeni Victoria Regina, kraljica Viktorija], ki mu je pridal strelske luknje.\xc2\xab Buldoga, ki se v filmu pojavlja ves \xc4\x8das, je Conan Doyle prvi\xc4\x8d omenil v romanu \xc5\xa0tudija v \xc5\xa1krlatnem, v katerem je Watson zapisal: \xc2\xbbDoma imam bikovega mladi\xc4\x8dka.\xc2\xab\xc2\xa0Ime psa, Gladstone, je vzeto iz epizode radijske serije Nove prigode Sherlocka Holmesa, v katerem sta glavni vlogi igrala/govorila Basil Rathbone in Nigel Bruce. \xc4\x8ceprav pes v izvornih zgodbah ni ve\xc4\x8d omenjen, pa njegova obravnava v filmu na dan prinese \xc5\xa1pekulacije komentatorjev (kot je povzel Baring-Gould), da je \xc2\xbbbil bikec \xc5\xbertev Holmesovih kemijskih eksperimentov ... [ali] da je pes, ki ni mogel prena\xc5\xa1ati re\xc5\xbeima na Baker Streetu, od\xc5\xa1el.\xc2\xab_NEWLINE_Kar nekaj podrobnosti v filmu je vzetih iz zgodbe The Adventure of the Mazarin Stone. Prva je \xc5\xbee ime glavnega negativca, lorda Blackwooda, ki je v zgodbi poimenovan kot grof Negretto Sylvius ('Negretto' po italijansko pomeni '\xc4\x8drn', kar je po angle\xc5\xa1ko 'black'; 'Sylvius' po latinsko pomeni 'gozd', kar je v angle\xc5\xa1\xc4\x8dini 'wood'). Kot je u\xc4\x8denjak W. W. Roberts zapisal, gre \xc2\xbbverjetno za privatno \xc5\xa1alo na ra\xc4\x8dun revije Blackwood's Magazine, ki jo je Conan Doyle v 1880. letih dolgo \xc4\x8dasa neu\xc4\x8dinkovito hvalil.\xc2\xab Druga taka podrobnost je kronski diamant, ki ga v filmu okoli vratu nosi Irene Adler. Zgodba The Adventure of the Mazarin Stone je bila tudi prva, ki je omenila, da ima Holmesovo stanovanje Baker Street 221B ve\xc4\x8d izhodov in \xc4\x8dakalnico. Dodatnega izhoda, ki gre skozi spalnico, se je Holmes poslu\xc5\xbeil, ko je na za\xc4\x8detku filma sledil Irene._NEWLINE_Prizor, v katerem je prvi\xc4\x8d prikazana ulica Baker Street, je neposredna vzporednica z uvodnim prizorom televizijske nanizanke Prigode Sherlocka Holmesa._NEWLINE_Ob koncu filma Adlerjeva pove Holmesu: \xc2\xbbNevihta prihaja,\xc2\xab\xc2\xa0kar je napoved na\xc4\x8drtovanega nadaljevanja. Stavek je precej podoben Holmesovemu citatu iz zgodbe Slovo Sherlocka Holmesa: \xc2\xbbVzhodni veter prihaja, Watson.\xc2\xab\xc2\xa0To je v zgodbi rekel Holmes in s tem napovedal nevihto v obliki prve svetovne vojne, skoraj dobesedno so stavek citirali v tretjem filmu filmske serije Basila Rathbona, naslovljenem Sherlock Holmes and the Voice of Terror."